משה לוי (מוזיקאי)

משה לוי (נולד ב-20 בדצמבר 1958) הוא פסנתרן, קלידן, אקורדיוניסט, מעבד ומפיק מוזיקלי ישראלי. מאז סוף שנות ה-70 לוי הוא אחד המוזיקאים הפעילים ביותר בישראל, ועד היום השתתף בהפקתם של עשרות אלבומים. בעיקר מוכר שיתוף פעולתו עם הזמר שלום חנוך, שלוי הפיק את כל אלבומיו מאז 1983. לוי נולד בירושלים אך גדל בחולון. בצה"ל שירת בתזמורת חיל האוויר, שבה ניגן באורגן. האלבום הראשון שבו ניגן לוי היה "מחזור א' תשל"ז" של גרי אקשטיין שיצא בדצמבר 1977. פרסומו הגדול הראשון הגיע כעבור שנה, כשניגן באלבומו של שלמה ארצי "גבר הולך לאיבוד". לוי בן ה-19 בלט מאוד באלבום בעיקר בנגינת הפסנתר בפתיחה הווירטואוזית של השיר "גבר הולך לאיבוד". שיתוף הפעולה של לוי עם ארצי המשיך והעמיק גם ב-1979, באלבומו של שלמה ארצי "דרכים", שבו השתתף לוי כפסנתרן וקלידן וגם באלבום "חצות" שבו היה שותף גם לעיבודים ולהפקה המוזיקלית שלו. לוי נסע לארצות הברית, שם למד מוזיקה במכללת ברקלי למוזיקה שבבוסטון. ב-1981 הוזמן לנגן באורגן האמונד באלבומו של שלום חנוך "חתונה לבנה". לוי הצטרף לסיבוב ההופעות שליווה את האלבום, ואת אלבומו הבא של חנוך, "על פני האדמה" שיצא ב-1983, הפיק מוזיקלית. מאז הפיק לוי את כל אלבומיו של חנוך, וכן הפיק יחד עם חנוך את אלבומה של דפנה ארמוני מ-1986. לוי הוא גם הקלידן הקבוע בהופעותיו של חנוך, ובתחילת העשור הראשון של המאה ה-21 העלה יחד איתו מופע משותף בשם "יציאה". המופע תועד על גבי אלבום כפול שיצא ב-2004, שבו קיבל לוי קרדיט לצד חנוך על העטיפה. אלבום נוסף שתיעד את המופע, "יציאה 2", יצא בשנת 2012. ב-1984 הצטרף לוי ללהקת "סרט", שבה ניגן בקלידים. באותה שנה הפיק מוזיקלית יחד עם יזהר אשדות את אלבומו של בעז שרעבי "אצלי הכל בסדר". בהמשך שנות השמונים, במקביל לשיתוף הפעולה עם שלום חנוך, השתתף כמעבד וקלידן במספר רב של אלבומים נוספים, ובהם "דרישת שלום" של ירדנה ארזי ב-1986, "דרך ארץ" של גידי גוב ואלבום הבכורה של סי היימן, שיצאו ב-1987. ב-1988 עיבד והפיק מוזיקלית את אלבומה הרביעי של אסתר שמיר "דו קיום באהבה". בתחילת שנות התשעים הצביע על אביב גפן בן ה-17 כמוזיקאי יוצא-דופן והפיק את אלבום הבכורה של גפן, "זה רק אור הירח" שיצא ב-1992. מאוחר יותר הפיק לוי את רוב אלבומיו של גפן שיצאו בשנות התשעים. שיתופי פעולה בולטים נוספים של לוי באותה תקופה היו עם מאיר בנאי, באלבומיו "הצבעים משתנים", "וביניהם" ו"לב סדוק", ועם ריטה, באלבומיה "אהבה גדולה" ו"תפתח חלון". במאה ה-21, במקביל לשיתוף הפעולה המתמשך עם שלום חנוך, הפיק לוי מספר אלבומים נוספים, בין היתר את ארבעת האלבומים הראשונים של הזמר אריק ברמן, ובכללם האלבום המרובע: "גבר, אישה והווילדרנס", אשר הפקתו התפרשה על פני תשעה חודשים וארבעה אולפנים בארצות הברית במקביל למסע שערך שם ברמן. אלבומים נוספים שהפיק במאה ה-21 כוללים את "יום רודף יום" של שמוליק קראוס, "חבק אותי לאט" של גלי עטרי ו"מחפש חבר קרוב" של שמעון בוסקילה. לוי הלחין מעט מאוד שירים, ובהם "ערב בא נלך לרקוד" ו"דרך ארץ" שהלחין לגידי גוב, "שיר הבלבול" שהלחין לדורי בן זאב ו"שיר לשירה" שהלחין ליעל לוי. לוי גרוש ולו שלושה ילדים בוגרים, וכן ילדה מבת זוגו הנוכחית, ענבל מן. רשימה חלקית של אלבומים שבהם השתתף לוי בהפקה המוזיקלית: דרכים - שלמה ארצי (1979) חצות - שלמה ארצי (1981) אני ראיתי יופי - נורית גלרון (1982) על פני האדמה - שלום חנוך (1983) רוקד לקול הבנות - אפרים שמיר (1983) אצלי הכל בסדר - בעז שרעבי (1984) מחכים למשיח - שלום חנוך (1985) דרישת שלום - ירדנה ארזי (1985) דפנה ארמוני - דפנה ארמוני (1986) סי היימן ולהקה מקומית - סי היימן (1987) דרך ארץ - גידי גוב (1987) רק בן אדם - שלום חנוך (1988) בגלגול הזה - שלום חנוך (1991) וביניהם - מאיר בנאי (1992) זה רק אור הירח - אביב גפן (1992) ברושים וחמניות - דני רובס (1993) עכשיו מעונן - אביב גפן (1993) א-לי-מות - שלום חנוך (1994) אהבה גדולה - ריטה (1994) יזהר אשדות - יזהר אשדות (1994) שומקום - אביב גפן (1995) המכתב - אביב גפן (1996) ערב ערב - שלום חנוך (1997) תחילתם של החיים הנכונים - קרח תשע (1997) ברנרד ולואיז - מאיר אריאל (1997) חלולים - אביב גפן (1998) תפתח חלון - ריטה (1999) מוסקט - אריק איינשטיין ושלום חנוך (1999) לילות לבנים - אביב גפן (1999) מודה אני - מאיר אריאל (2000) אהבה מוסיקה - דיקלה (2000) עם הגב לים - מופע לזכרו של מאיר אריאל (2001) מציאות הפוכה - נימרוד לב (2001) לב סדוק - מאיר בנאי (2001) יום רודף יום - שמוליק קראוס (2003) אור ישראלי - שלום חנוך (2003) מחפש חבר קרוב - שמעון בוסקילה (2003) חבק אותי לאט - גלי עטרי (2003) יציאה - שלום חנוך ומשה לוי (2004) I - אריק ברמן (2007) II - אריק ברמן (2009) שלום חנוך - שלום חנוך (2009) הקלטות מרתף / חלק א' - אריק ברמן (2009) ארבע תחנות - שלום חנוך (2011) גבר, אישה והווילדרנס - אריק ברמן (2011-2012) יציאה 2 - שלום חנוך (2012) עניין של הרגל - יזהר אשדות (2012) המקרה והטעות - שלום חנוך (2015) הרצל לילנבלום - שלום חנוך, משה לוי, אלי מגן (2021) מדיה וקבצים בנושא משה לוי בוויקישיתוף משה לוי, ברשת החברתית פייסבוק משה לוי, באתר שירונט משה לוי, באתר MusicBrainz (באנגלית) משה לוי, באתר MOOMA (בארכיון האינטרנט) אבי מורגנשטרן, משה לוי: עיבוד בעיניים, מעריב, 12 בפברואר 1988 שגיא בן נון, זה לצד זה, שלום והרמוניה, באתר הארץ, 27 בינואר 2004 "אני לא יוצר את התשבץ, אני ממלא אותו" – ריאיון עם משה לוי, 25 במאי 2004 יואב קוטנר, ריאיון עם משה לוי, באתר "קוטנר רוק.נט", 8 במרץ 2012 משה לוי (1957-), דף שער בספרייה הלאומית